2. ปัจจัยความเสี่ยง

ปัจจัยความเสี่ยงในการประกอบธุรกิจของบริษัทที่อาจมีผลกระทบต่อผลตอบแทนจากการลงทุนอย่างมีนัยสำคัญ
และแนวทางในการป้องกันความเสี่ยง สามารถสรุปได้ดังนี้

2.1 ความเสี่ยงจากการดำเนินธุรกิจโทรศัพท์เคลื่อนที่

2.1.1 ความเสี่ยงจากการด้อยค่าของสินค้าคงคลัง

บริษัทต้องจัดเก็บสินค้าคงคลังในจำนวนที่เพียงพอเพื่ออำนวยความสะดวกในการกระจายสินค้า
โดยเฉพาะอย่างยิ่ง ผลิตภัณฑ์ที่บริษัทได้รับแต่งตั้งเป็นผู้แทนจำหน่าย ณ 31 ธันวาคม 2553
บริษัทจัดเก็บสินค้าคงคลังคิดเป็นสัดส่วนร้อยละ 33.9 ของสินทรัพย์รวม สินค้าหลักของบริษัท ได้แก่
เครื่องโทรศัพท์เคลื่อนที่และอุปกรณ์เสริม
เป็นสินค้าเทคโนโลยีที่มีการพัฒนาและเปลี่ยนแปลงอยู่ตลอดเวลาเพื่อให้สามารถตอบสนองความต้องการของผู้บริโภคที่แตกต่างกัน
ซึ่งโดยปกติสินค้าแต่ละตัวจะมีอายุเฉลี่ยในการวางจำหน่ายหน้าร้านประมาณ 20-25 วัน ดังนั้น
บริษัทจึงมีความเสี่ยงจากการด้อยค่าของสินค้าคงคลัง
เนื่องจากการเปลี่ยนแปลงเทคโนโลยีหรือการออกสินค้ารุ่นใหม่ที่ดีกว่า
หรือกรณีพฤติกรรมของผู้บริโภคเปลี่ยนไป
จนทำให้สินค้าคงคลังที่มีอยู่ไม่สามารถขายได้หรือมีมูลค่าลดลง

บริษัทคาดว่าผลกระทบจากความเสี่ยงนี้ค่อนข้างน้อย
เนื่องจากบริษัทได้ศึกษาและสำรวจความต้องการและพฤติกรรมของผู้บริโภคอยู่ตลอดเวลา
รวมทั้งติดตามการเปลี่ยนแปลงของเทคโนโลยีอย่างใกล้ชิด
จากประสบการณ์ของผู้บริหารที่อยู่ในธุรกิจโทรศัพท์เคลื่อนที่มายาวนานและมีความสัมพันธ์อันดีกับผู้ผลิตเครื่องโทรศัพท์เคลื่อนที่
ทำให้สามารถเลือกรุ่นสินค้าที่เหมาะสมกับความต้องการของลูกค้าและทันต่อการเปลี่ยนแปลงเทคโนโลยีได้เป็นอย่างดี
และจากการที่บริษัทได้พัฒนาระบบสารสนเทศของบริษัทในระดับที่ผู้บริหารสามารถที่จะตรวจสอบและวิเคราะห์สินค้าคงคลังได้ทุกเวลา
ทำให้มั่นใจว่าบริษัทจะควบคุมและจัดการความเสี่ยงดังกล่าวได้เป็นอย่างดี
และจากนโยบายการตั้งค่าเผื่อการลดมูลค่าสำหรับสินค้าล้าสมัย เคลื่อนไหวช้า
หรือเสื่อมคุณภาพที่บริษัทยึดหลัก Conservative
กล่าวคือหากสินค้าดังกล่าวมียอดการเคลื่อนไหวต่ำหรือมีอายุสินค้ามากกว่า 1 ปี
บริษัทจะพิจารณาตั้งสำรองสินค้าเต็มจำนวน ซึ่งในปี 2553
บริษัทมีการตั้งสำรองเผื่อผลขาดทุนจากสินค้าเสื่อมสภาพและล้าสมัยเพียง 3.59
ล้านบาทคิดเป็นร้อยละ 0.07 ของรายได้จากธุรกิจจัดจำหน่ายโทรศัพท์เคลื่อนที่
อุปกรณ์เสริมและสินค้าเทคโนโลยี หรือ ร้อยละ 0.76 ของสินค้าคงคลัง
แสดงให้เห็นว่าบริษัทมีการบริหารจัดการสินค้าคงคลังที่มีประสิทธิภาพ
และมีอายุเฉลี่ยสินค้าคงคลังที่ค่อนข้างสั้น

อนึ่ง สำหรับผลิตภัณฑ์รุ่นใหม่
บริษัทและผู้ผลิตโทรศัพท์เคลื่อนที่จะร่วมกันเจรจาและวางแผนในการประมาณการยอดขายเพื่อกำหนดจำนวนสินค้าคงคลังที่เหมาะสม
ในกรณีที่อาจมีข้อผิดพลาดจากการประมาณการดังกล่าว
โดยส่วนใหญ่ผู้ผลิตโทรศัพท์เคลื่อนที่จะเข้ามาร่วมรับผิดชอบในรูปแบบต่างๆ เช่นการให้เงินชดเชย
หรือของแถมเพื่อ โปรโมทสินค้า เป็นต้น
โดยการชดเชยอาจมีการเจรจาชดเชยเป็นบางส่วนของราคาที่ขาดทุนและตามปริมาณสินค้าคงคลังที่เหลืออยู่

2.1.2 ความเสี่ยงจากการพึ่งพากลุ่มคู่ค้า (Supplier) รายสำคัญ

บริษัทสั่งซื้อสินค้าโทรศัพท์เคลื่อนที่ส่วนใหญ่จากผู้ผลิตโทรศัพท์เคลื่อนที่หรือผู้แทนจำหน่าย
ซึ่งสินค้าส่วนใหญ่ที่บริษัทขายเป็นของ 5 แบรนด์หลัก ได้แก่ Nokia, Sony Ericsson, Samsung
และLG บริษัทจึงจำเป็นต้องพึ่งพาผู้ผลิตโทรศัพท์เคลื่อนที่ในกลุ่มดังกล่าว ในปี 2552
สัดส่วนการขายโทรศัพท์เคลื่อนที่ของบริษัทประกอบด้วย Nokia ร้อยละ 35, Sony Ericsson
ร้อยละ 7, Samsung ร้อยละ 26, และ LG ร้อยละ 10
ทำให้บริษัทมีอำนาจต่อรองกับกลุ่มดังกล่าวไม่มากนักและอาจมีความเสี่ยงจากไม่สามารถหาสินค้ามาขายทดแทนได้หากบริษัทมีข้อขัดแย้งกับกลุ่มดังกล่าวนอก

จากนี้บริษัทอาจมีความเสี่ยงจากการที่กลุ่มโทรศัพท์เคลื่อนที่เข้ามาดำเนินการกระจายสินค้าโดยตรงในส่วนค้าปลีกและค้าส่ง

ถึงแม้ว่าบริษัทจะพึ่งพากลุ่มผู้ผลิตโทรศัพท์เคลื่อนที่
แต่บริษัทคาดว่าความเสี่ยงดังกล่าวมีไม่มากนักเนื่องจากกลุ่มผู้ผลิตโทรศัพท์
เคลื่อนที่ดังกล่าวเป็นบริษัทข้ามชาติขนาดใหญ่
และไม่มีความเชี่ยวชาญในช่องทางการจัดจำหน่ายในประเทศไทยทำให้กลุ่มบริษัทดังกล่าวจำเป็นต้องพึ่งพาผู้แทนจำหน่ายและกลุ่มผู้ค้าปลีกรายใหญ่เช่นเดียวกัน
ทั้งในด้านการวางแผนการตลาด การกระจายสินค้า และสำรวจความต้องการตลาด
ทำให้ความสัมพันธ์ระหว่างกลุ่มผู้ผลิตโทรศัพท์เคลื่อนที่กับผู้แทนจำหน่ายและกลุ่มผู้ค้าปลีกรายใหญ่เป็นไปในลักษณะพึ่งพาอาศัยกัน
ประกอบกับการที่บริษัทมีสายสัมพันธ์ที่ดีกับกลุ่มผู้ผลิตทรศัพท์เคลื่อนที่มายาวนาน
ทำให้บริษัทคาดว่าบริษัทสามารถที่จะดำเนินธุรกิจร่วมกับผู้ผลิตโทรศัพท์เคลื่อนที่ได้เป็นอย่างดี
สำหรับความเสี่ยงที่กลุ่มผู้ผลิตโทรศัพท์เคลื่อนที่จะเข้ามาดำเนินธุรกิจค้าปลีกเองมีไม่มากนัก
เพราะความไม่ชำนาญตลาด และไม่สามารถที่จะหาทำเลที่ตั้งของร้านค้าได้
รวมทั้งความเสี่ยงต่อความเสียหายที่จะเกิดจากการสูญเสียความสัมพันธ์กับกลุ่มผู้ค้าปลีกรายใหญ่โดย
เฉพาะรายที่มีสาขาจำนวนมาก
จึงคาดว่าผู้ผลิตโทรศัพท์เคลื่อนที่จะเลือกที่จะไม่เข้ามาดำเนินธุรกิจค้าปลีกด้วยตนเอง
แต่คงดำเนินธุรกิจในลักษณะเช่นปัจจุบันต่อไป

2.1.3 ความเสี่ยงจากการที่ธุรกิจอยู่ในอุตสาหกรรมที่มีการแข่งขันสูง

บริษัทมีความเสี่ยงจากการที่มีผู้ประกอบการรายใหม่เข้ามาแข่งขันในธุรกิจ
เนื่องจากธุรกิจค้าปลีกโทรศัพท์เคลื่อนที่เป็นธุรกิจที่ใช้เงินลงทุนไม่มากนักและมีโครงสร้างการดำเนินธุรกิจไม่ซับซ้อน
ซึ่งผู้ที่เข้ามาแข่งขันอาจเป็นบริษัทข้ามชาติขนาดใหญ่ ผู้ดำเนินธุรกิจเกี่ยวข้อง เช่น
ผู้ผลิตโทรศัพท์เคลื่อนที่ ผู้ให้บริการเครือข่าย หรือ ผู้ให้เช่าพื้นที่ค้าปลีก เป็นต้น
ทำให้บริษัทเผชิญกับภาวะ การแข่งขันที่สูงและอาจส่งผลกระทบต่อผลประกอบการ
นอกจากนี้บริษัทยังมีความเสี่ยงจากการที่คู่แข่งในอุตสาหกรรมอาจขายสินค้าทดแทน เช่น
สินค้ามือสอง สินค้าผิดกฎหมาย สินค้าเลี่ยงภาษีหรือสินค้าลอกเลียนแบบ เป็นต้น
ซึ่งเป็นผลจากเทคโนโลยีที่เปลี่ยนแปลงอย่างรวดเร็วทำให้มีผู้บริโภคที่นิยมเปลี่ยนโทรศัพท์เคลื่อนที่ตามเทคโนโลยีใหม่ๆ
จำนวนหนึ่งจึงเกิดสินค้ามือสองที่ยังมีสภาพการใช้งานดี ราคาถูก
และจากการนำเข้าสินค้าเลี่ยงภาษีและสินค้าลอกเลียนแบบที่มีราคาถูก
ทำให้ผู้บริโภคมีทางเลือกมากขึ้น
ซึ่งในช่วงที่เศรษฐกิจตกต่ำอาจทำให้ผู้บริโภคเปลี่ยนมาซื้อสินค้าทดแทนมากขึ้นทำให้บริษัทมีความเสี่ยงจากการที่ยอดขายลดลง

อย่างไรก็ตาม บริษัทคาดว่าจะมีความเสี่ยงจากประเด็นดังกล่าวไม่มากนัก
เนื่องจากการเข้ามาดำเนินธุรกิจค้าปลีกโทรศัพท์เคลื่อนที่มีข้อจำกัดที่สำคัญ (Barriers to
Entry) 2 ประการ คือ การไม่สามารถหาพื้นที่ร้านค้าที่เหมาะสม
เพราะปัจจุบันทำเลที่ตั้งที่ดีมีผู้ประกอบการจับจองเช่าไปเกือบทั้งหมดแล้ว
และการไม่ได้รับความไว้วางใจจากผู้ผลิตโทรศัพท์เคลื่อนที่และไม่ได้รับการแต่งตั้งเป็นผู้จัดจำหน่ายหรือกลุ่มผู้ค้าปลีกรายใหญ่ทำให้ศักยภาพในการแข่งขันไม่เท่าเทียมรายเดิมที่มีอยู่
ทำให้ไม่สามารถแข่งขันได้ สำหรับกรณีที่เกรงว่าผู้ประกอบการธุรกิจที่เกี่ยวข้องรายอื่นๆ
จะเข้ามาดำเนินธุรกิจค้าปลีกเพิ่ม
บริษัทคาดว่าผู้ผลิตโทรศัพท์เคลื่อนที่จะไม่เข้ามาดำเนินธุรกิจค้าปลีกเนื่องจากความไม่คุ้นเคยตลาด
การไม่สามารถหาทำเลที่ตั้งที่เหมาะสมและความเสี่ยงจากการสูญเสียกลุ่มผู้ค้าปลีกรายใหญ่
ดังที่กล่าวมาแล้วข้างต้น ส่วนผู้ให้บริการเครือข่าย
โดยปกติจะดำเนินธุรกิจค้าปลีกร่วมด้วยอยู่แล้วทุกราย
เพียงแต่จะเน้นการขายซิมการ์ดและบัตรเติมเงินมากกกว่าการขายเครื่องโทรศัพท์เคลื่อนที่
หรืออาจกล่าวได้ว่ามุ่งเน้นการค้าปลีกเพื่อส่งเสริมธุรกิจหลักของตนเองเท่านั้น
เช่นเดียวกันกับกลุ่มผู้ค้าส่งและผู้แทนจำหน่ายซึ่งปัจจุบันแทบทุกรายก็มีส่วนที่ดำเนินการค้าปลีกอยู่แล้ว
ดังนั้นบริษัทคาดว่าโอกาสที่จะมีผู้ค้าปลีกรายใหญ่รายใหม่เข้ามาแข่งขันจึงมีไม่มากนัก

สำหรับกรณีตลาดสินค้ามือสอง สินค้าหนีภาษีและสินค้าลอกเลียนแบบ
บริษัทคาดว่าตลาดดังกล่าวถึงแม้จะเป็นตลาดที่มีขนาดใหญ่และมีแนวโน้มการเติบโตที่ดีในภาวะที่เศรษฐกิจตกต่ำ
แต่ผลกระทบของการเป็นสินค้าทดแทนต่อยอดขายบริษัทไม่น่าจะมากนัก
เนื่องจากกลุ่มเป้าหมายที่ซื้อโทรศัพท์เคลื่อนที่มือสองกับกลุ่มที่ซื้อโทรศัพท์เคลื่อนที่จากร้านเจมาร์ทเป็นคนละกลุ่ม
โดยกลุ่มที่ซื้อโทรศัพท์เคลื่อนที่มือสองจะเป็นกลุ่มลูกค้าที่เน้นราคาเป็นสำคัญซึ่งเป็นกลุ่มเดียวกับร้านค้ารายย่อย
ส่วนกลุ่มลูกค้าที่ซื้อสินค้าของบริษัทจะเน้นการให้บริการและความเชื่อมั่นในคุณภาพสินค้าเป็นหลัก

2.2 ความเสี่ยงจากการดำเนินธุรกิจให้เช่าพื้นที่

ความเสี่ยงจากการพึ่งพิงเจ้าของพื้นที่ และความเสี่ยงจากการไม่ได้รับการต่อสัญญา
บริษัทดำเนินธุรกิจในการบริหารพื้นที่เช่าเฉพาะส่วนโทรศัพท์เคลื่อนที่และสินค้าเทคโนโลยีในนาม IT
Junction บริษัทจะเช่าช่วงมาจากห้างสรรพสินค้าและโมเดิร์นเทรด เช่น บิ๊กซี
ซึ่งส่วนใหญ่เป็นสัญญาเช่าพื้นที่ระยะสั้นระหว่าง 1-3 ปี
ทำให้บริษัทมีความเสี่ยงที่จะไม่ได้รับการต่อสัญญาหรือถูกเรียกร้องค่าเช่าเพิ่มขึ้น
หากสัญญาดังกล่าวสิ้นสุดลง อย่างไรก็ตามในธุรกิจการบริหารพื้นที่ในลักษณะ IT Junction
บริษัทคงหลีกเลี่ยงความเสี่ยงจากสัญญาเวลาระยะสั้นไม่ได้
เพราะเป็นลักษณะธุรกิจที่กระทำกันโดยปกติ
โดยใช้วิธีการทำสัญญาระยะสั้นซึ่งจะช่วยลดความเสี่ยงจากการเลือกสถานที่ผิดพลาดและประสบปัญหาขาดทุนจากการบริหารพื้นที่
อีกทั้งความสำเร็จในการบริหารพื้นที่ที่ผ่านมาทำให้เจ้าของพื้นที่ส่วนใหญ่พอใจกับการบริหารพื้นที่ของบริษัทและต่อสัญญากับบริษัทมาโดยตลอด
เว้นแต่เจ้าของพื้นที่บางรายที่เรียกร้องค่าเช่าพื้นที่เพิ่มในอัตราที่สูงจนบริษัทคาดว่าอัตรากำไรจะไม่คุ้มกับการลงทุน
บริษัทจึงปฏิเสธการต่อสัญญา

2.3 ความเสี่ยงจากการดำเนินธุรกิจบริการติดตามเร่งรัดหนี้

ความเสี่ยงจากการฟ้องร้องดำเนินคดีอันเกิดจากการติดตามหนี้
บริษัทมีความเสี่ยงจากการถูกฟ้องร้องดำเนินคดีจากลูกหนี้
อันเป็นผลจากการติดตามเร่งรัดหนี้ของบริษัทซึ่งอาจทำให้เกิดข้อขัดแย้งกับลูกหนี้ที่ถูกติดตามหนี้

อย่างไรก็ดี ที่ผ่านมา บริษัทไม่เคยมีกรณีถูกฟ้องร้องดำเนินคดีจากกลุ่มลูกหนี้ที่ถูกติดตามเร่งรัดหนี้
เนื่องจากบริษัทมีการอบรมและมีมาตรการทางวินัยควบคุมดูแลให้พนักงานติดตามเร่งรัดหนี้ปฏิบัติต่อลูกหนี้ด้วยวิธีการที่สุภาพและเป็นไปตามมาตรฐานการปฏิบัติงานของบริษัทและผู้ว่าจ้าง
บริษัทจึงเชื่อว่าโอกาสที่บริษัทจะถูกฟ้องร้องดำเนินคดีมีน้อยมาก

2.4 ความเสี่ยงจากการดำเนินธุรกิจบริหารหนี้ด้อยคุณภาพ

ความเสี่ยงจากการลงทุนซื้อหนี้ด้อยคุณภาพมาบริหาร
บริษัทดำเนินธุรกิจในการซื้อหนี้ด้อยคุณภาพจากบริษัทเช่าซื้อและสถาบันการเงินมาดำเนินการจัดเก็บหนี้และติดตามด้วยตนเอง
ปัจจุบันบริษัทมีการซื้อหนี้จากบริษัทเช่าซื้อ 3 แห่งและซื้อหนี้จากสถาบันการเงิน 3 แห่งรวม 27
กลุ่มหนี้ ทั้งนี้
บริษัทอาจเผชิญความเสี่ยงจากการที่บริษัทไม่สามารถจะเก็บหนี้ได้ตามเป้าหมายและประสบปัญหาขาดทุนจากการดำเนินงานดังกล่าว

อย่างไรก็ดี บริษัทมีการวางแผนอย่างรอบคอบในการซื้อหนี้ด้อยคุณภาพมาบริหารในแต่ละครั้ง
โดยบริษัทจะทำการตรวจสอบข้อมูลหนี้โดยละเอียด ทั้งจากข้อมูลที่สถาบันการเงินจัดให้
ฐานข้อมูลที่มีอยู่ของบริษัท และข้อมูลจากภายนอก เพื่อประเมินสัดส่วนเงินที่บริษัทจะจัดเก็บได้ ทั้งนี้
จากการที่บริษัทมีประสบการณ์ติดตามหนี้เป็นระยะเวลายาวนาน มีระบบฐานข้อมูลลูกหนี้จำนวนมาก
ประกอบกับในการซื้อหนี้
บริษัทจะเลือกซื้อหนี้ที่บริษัทคุ้นเคยหรือแม้กระทั่งเคยติดตามหนี้ประเภทดังกล่าวมาก่อนในช่วงที่ผู้ขายหนี้ว่าจ้างบริษัทในการติดตามหนี้
ทำให้บริษัทมั่นใจว่าบริษัทมีศักยภาพในการติดตามหนี้ได้ตามเป้าหมายที่วางไว้
และจะได้รับรายได้ในระดับที่คุ้มความเสี่ยง
ซึ่งความเสี่ยงที่แบกรับอยู่นั้นก็อยู่ในระดับที่สามารถบริหารจัดการได้เช่นกัน

2.5 ความเสี่ยงด้านการเงิน

2.5.1 ความเสี่ยงจากความผันผวนจากอัตราแลกเปลี่ยน

เนื่องจากบริษัทมีการนำเข้าสินค้าจากต่างประเทศจากการสั่งซื้อสินค้า J-Fone คิดเป็นร้อยละ 2.8
ของยอดสั่งซื้อสินค้าทั้งหมดในปี 2553 โดยมีมูลค่าการสั่งซื้อที่ 112 ล้านบาท
ซึ่งหากอัตราแลกเปลี่ยนมีความผันผวนมาก อาจส่งผลกระทบต่อผลการดำเนินงานของบริษัท ในปี
2553 บริษัทมีขาดทุนจากอัตราแลกเปลี่ยน ที่ 1.2 ล้านบาทคิดเป็นร้อยละ 0.02 ของรายได้รวม
หรือร้อยละ 1.3 ของกำไรสุทธิ และปี 2552 บริษัทมีขาดทุนจากอัตราแลกเปลี่ยนจำนวน 2.3
ล้านบาทคิดเป็นร้อยละ 0.04 ของรายได้รวม หรือร้อยละ 2.6 ของกำไรสุทธิสำหรับปี 2552

อย่างไรก็ดี บริษัทคาดว่าโอกาสที่จะเกิดความเสี่ยงจากความผันผวนของอัตราแลกเปลี่ยนมีไม่มากนัก
เนื่องจาก บริษัทมีนโยบายในการป้องกันความเสี่ยงในส่วนดังกล่าวด้วยสัญญาซื้อขายล่วงหน้า
ในรูปแบบต่างๆ ไม่ว่าจะเป็นการประกันความเสี่ยงเต็มจำนวน (Fully Hedging)
หรือประกันความเสี่ยงบางส่วน (Partial Hedging)
ทั้งนี้การประกันความเสี่ยงจะเป็นการตัดสินใจของทีมงานที่ขึ้นตรงกับคณะกรรมการบริหาร
ซึ่งมีผู้อำนวยการฝ่ายการเงินเป็นหัวหน้าทีม

2.5.2 ความเสี่ยงจากดำเนินธุรกิจโดยมีอัตรากำไรขั้นต้น และอัตรากำไรสุทธิต่ำ

ผลประกอบการของบริษัทโดยรวมมีอัตรากำไรขั้นต้นและอัตรากำไรสุทธิที่ต่ำ โดยในปี 2552 และ
ในปี 2553 บริษัทมีอัตรากำไรขั้นต้นที่ร้อยละ 14.61 และ ร้อยละ 13.28 อัตรากำไรสุทธิที่ร้อยละ
1.74 และร้อยละ 1.78 ตามลำดับ หากบริษัทเผชิญกับความผันผวนทั้งทางด้านธุรกิจ เช่น
การปรับลดราคาของสินค้า หรือได้รับค่าส่งเสริมการขายน้อยลง
ก็อาจทำให้บริษัทมีผลประกอบการขาดทุนทันที

บริษัทตระหนักดีถึงสถานการณ์การดำเนินธุรกิจในปัจจุบันว่า
ธุรกิจจัดจำหน่ายโทรศัพท์เคลื่อนที่และอุปกรณ์เสริมซึ่งเป็นธุรกิจหลักของบริษัทเป็นธุรกิจที่มีอัตรากำไรต่ำ
โดยในปี 2553 บริษัทมีอัตรากำไรขั้นต้นจากธุรกิจจัดจำหน่ายโทรศัพท์เคลื่อนที่และอุปกรณ์เสริม
เพียงร้อยละ 13.28 ซึ่งเป็นผลจากการแข่งขันที่รุนแรงในอุตสาหกรรม
อีกทั้งบริษัทยังต้องพึ่งพิงรายได้ส่งเสริมการขายจากผู้ผลิตโทรศัพท์เคลื่อนที่ ดังนั้น
บริษัทจึงได้ขยายธุรกิจไปสู่ธุรกิจที่มีอัตรากำไรสูงขึ้น เช่น ธุรกิจบริหารพื้นที่ค้าปลีก
และธุรกิจติดตามเร่งรัดหนี้ ซึ่งในปี 2553 มีอัตรากำไรขั้นต้นที่ร้อยละ15.7 และร้อยละ 39.0
ตามลำดับ
ซึ่งบริษัทคาดว่าหากสัดส่วนรายได้จากธุรกิจบริหารพื้นที่ค้าปลีกซึ่งปัจจุบันคิดเป็นเพียงร้อยละ 3.7
ของรายได้ทั้งหมดในปี 2553 และสัดส่วนรายได้จากธุรกิจติดตามเร่งรัดหนี้ซึ่งปัจจุบันคิดเป็นร้อยละ
3.8 ของรายได้ทั้งหมดในปี 2553
เติบโตขึ้นก็จะทำให้บริษัทมีอัตรากำไรขั้นต้นและอัตรากำไรสุทธิโดยรวมสูงขึ้น นอกจากนี้
ในธุรกิจจัดจำหน่ายโทรศัพท์เคลื่อนที่และอุปกรณ์เสริมนั้น
บริษัทประเมินว่าบริษัทอยู่ในช่วงเติบโตเพื่อขยายส่วนแบ่งการตลาด
หากบริษัทเติบโตได้ตามเป้าหมายก็จะทำให้มีอำนาจต่อรองกับผู้ผลิตโทรศัพท์เคลื่อนที่มากขึ้น
ซึ่งจะทำให้อัตรากำไรในอนาคตสูงขึ้นด้วย ประกอบกับในปี 2553
บริษัทดำเนินธุรกิจขายโทรศัพท์เคลื่อนที่ House Brand ภายใต้แบรนด์ J-Fone
ซึ่งเป็นสินค้าที่มีอัตรากำไรสูงกว่าแบรนด์ปกติ